Termeni și condiții de utilizare A CARDULUI CADOU CARREFOUR

# Prevederi generale

## Termeni și condiții

1. Cardul Cadou Carrefour este emis de către **CARREFOUR ROMANIA S.A.**, o societate înființată și funcționând conform legilor din România, înregistrată la Registrul Comerțului sub nr. J40/7766/2007, cod unic de înregistrare 11588780, având sediul social în Strada Gara Herăstrău nr. 4C, Green Court Bucharest, Clădirea B, etajele 4 – 7, Sector 2, București (denumită în continuare „**Carrefour**”).
2. Termenii și condițiile de mai jos se aplică oricărui posesor al unui Card Cadou Carrefour.
3. Acești termeni și condiții sunt disponibili online la adresa https://carrefour.ro/corporate/servicii-utile/regulamente-tombole-promotii/2020, precum și la Punctele de Vânzare a Cardului. O copie a prezentului document poate fi solicitată la oricare dintre punctele de vânzare a Cardului Cadou Carrefour.
4. În cazul modificării acestor termeni și condiții, Clientul se consideră informat de la data publicării acestora la Punctele de Vânzare sau pe pagina de internet <https://carrefour.ro> .
5. Prezentul document se completează cu termenii și condițiile generale publicate la adresa <https://carrefour.ro/terms-conditions>.
6. **Prin achiziționarea sau utilizarea Cardului Cadou Carrefour vă exprimați acordul cu privire la respectarea acestor termeni și condiții, inclusiv cu privire la toate prevederile cu care aceștia se completează.**

## Caracteristicile cardului

1. Cardul Cadou Carrefour nu este nominal, acesta putând fi utilizat de către cumpărător sau transmis unei alte persoane în mod liber.
2. Cardul Cadou Carrefour nu reprezintă un card bancar și nu este atașat unui cont bancar. De asemenea, acesta nu este un card de garanție sau de credit. Sumele de bani existente pe Card nu vor produce dobânzi.
3. Clienții nu pot returna Cardul și nu pot solicita rambursarea niciunei sume de bani aflate în soldul Cardului.
4. Suma disponibilă pe Card nu poate fi preschimbată în alte modalități de plată și nu se poate transfera pe alte carduri.

# Definiții

1. În cuprinsul prezentului document, următorii termeni și expresii vor avea următorul înțeles:

|  |  |
| --- | --- |
| **Cardul Cadou Carrefour** sau **Cardul** | înseamnă cardul cadou achiziționat de la Punctele de Vânzare; |
| **Carrefour Online** | înseamnă website-ul [www.carrefour.ro](http://www.carrefour.ro), prin intermediul căruia Carrefour vinde produse și servicii către terți; |
| **Codul de Bare** | înseamnă codul de bare inscripționat pe fiecare Card Cadou Carrefour; |
| **Client** | înseamnă orice persoană fizică sau juridică care a achiziționat, a primit, deține sau folosește Cardul Cadou Carrefour; |
| **Cod Carrefour Online** | înseamnă codul individual de 4 (patru) cifre, disponibil în urma răzuirii spațiului de pe spatele Cardului de deasupra Codului de Bare; |
| **Puncte de Vânzare** | înseamnă punctele de vânzare a Cardului din cadrul: (i) hypermarket-urilor Carrefour, (ii) supermarket-urilor Carrefour, (iii) lanțului de magazine Carrefour Express și Carrefour Express Portocaliu, (iv) lanțului de supermarket-uri Supeco; |
| **Rețea Limitată** | înseamnă utilizarea Cardului pentru realizarea de cumpărături din cadrul (i) Punctelor de Vânzare și/ sau (ii) Carrefour Online (ulterior momentului când această opțiune va deveni disponibilă); |

# Achiziționarea, încărcarea, valabilitatea Cardului

## Achiziția Cardului

1. Cardul Cadou Carrefour poate fi achiziționat de la oricare dintre Punctele de Vânzare.
2. Carrefour își rezervă dreptul de a refuza emiterea sau vânzarea unui Card, fără nicio justificare, Clientul neavând dreptul de a solicita compensații în această situație.

## Încărcarea și reîncărcarea Cardului

1. Valoarea ce poate fi încărcată pe Cardul Cadou Carrefour poate reprezenta orice sumă cuprinsă între 10 RON (valoarea minimă) și 1.000 RON (valoarea maximă).
2. Alimentarea Cardului poate fi efectuată prin plata cash la Punctele de Vânzare.
3. Cardul poate fi reîncărcat pe întreaga durată de valabilitate a acestuia, la Punctele de Vânzare, cu respectarea limitelor prevăzute la clauza 14 si clauza D-21,22
4. Soldul disponibil pe Card reprezintă diferența dintre soldul anterior momentului în care este efectuată o achiziție și contravaloarea acestei achiziții.
5. Soldul Cardului poate fi verificat la Punctele de Vânzare.

## Înlocuirea Cardului

1. În cazul unor defecțiuni tehnice ale Cardului, Clientului îi poate fi furnizat un Card nou la Punctele de Vânzare, soldul vechiului Card fiind transferat pe noul Card.

## Durata de valabilitate a Cardului

1. Cardul Cadou Carrefour este activat de la data achiziționării sale și este valabil pentru o perioadă de un an de la data activării.
2. Cardul este valabil 1 an de la data ultimei activari sau achizitii. Dupa fiecare reincarcare perioada de valabilitate a cardului ramane aceeasi (ex: Daca data ultimei activari/achizitii a unui card este 1 ianuarie 2020 (perioada de valabilitate fiind 1 ianuarie 2020-1 ianuarie 2021), oricate reincarcari se vor face pe acest card data expirarii acestui card ramane aceeasi. Perioada de valabilitate a cardului nu se prelungeste odata cu fiecare reincarcare)
3. A nu se confunda termenii activare/achizitie cu reincarcare. Activarea/achizitia se face o singura data. Numarul reincarcarilor este nelimitat pe toata perioada de valabilitate(1 an) a Cardului.
4. Cardul poate fi utilizat ori de câte ori se dorește pentru a se achita contravaloarea bunurilor achiziționate din cadrul Rețelei Limitate, până la expirarea perioadei de valabilitate sau până la epuizarea soldului.
5. De la data expirării, Cardul nu va mai putea fi utilizat sau reactivat, iar Clientul nu va putea efectua plăți în cadrul Rețelei Limitate cu respectivul Card.
6. Data expirării Cardului poate fi verificată la momentul prezentării acestuia pentru achiziționarea unor produse la Punctele de Vânzare.
7. **La momentul expirării duratei de valabilitate a Cardului, soldul neutilizat aflat pe Card nu va fi rambursat Clientului.**

# Utilizarea Cardului

## Punctele de Vânzare

1. Cardul poate fi utilizat de către Client pentru achiziționarea oricărui articol aflat la vânzare în cadrul Punctelor de Vânzare. Pentru a achita contravaloarea produselor utilizând Cardul, acesta trebuie să fie prezentat la momentul efectuării plății în vederea scanării codului de bare aflat pe spatele acestuia.
2. În cazul în care valoarea cumpărăturilor depășește soldul disponibil pe Card, diferența poate fi achitată de către Client în numerar sau prin orice modalitate de plată acceptată de magazinul în care se achiziționează produsele.

## Carrefour Online

1. Clientul putea folosi Cardul și pentru achiziționarea oricărui articol aflat la vânzare în cadrul Carrefour Online.
2. Pentru realizarea cumpărăturilor pe Carrefour Online folosind Cardului, este necesară răzuirea spațiului de pe spatele Cardului de deasupra Codului de Bare pentru identificarea Codului Carrefour Online. Codul Carrefour Online va fi introdus de către Client în câmpul corespunzător din pagina de achiziție disponibilă pe Carrefour Online.
3. În cazul în care valoarea cumpărăturilor depășește soldul disponibil pe Card, diferența va putea fi achitată în numerar (la livrarea produselor) sau prin orice modalitate de plată acceptată pe Carrefour Online.

## Returul produselor achiziționate din Rețeaua Limitată

1. În cazul returului produselor achiziționate din cadrul Rețelei Limitate (indiferent dacă produsele returnate au fost achiziționate folosind Cardul sau nu), Clientul va avea dreptul (iar nu obligația) de a opta pentru a obține contravaloarea produselor returnate pe un Card Cadou Carrefour.

## Interdicții de utilizare a Cardului

1. Cardul nu poate fi utilizat pentru:
   1. tranzacții în afara Rețelei Limitate;
   2. plăți pre-autorizate și plăți recurente;
   3. tranzacții implicând numerar, inclusiv, dar fără limitare la retrageri de numerar de la automate bancare sau bancomate, retrageri de la bancă, mandat poștal, cec de călătorii, servicii de schimb valutar sau la birouri de schimb valutar sau servicii de telecomunicații (incluzând telefonie, internet sau TV) sau utilități, servicii de parcare, achiziții de asigurări, achiziții de servicii turistice, achiziții de produse, altele decât cele comercializate prin în cadrul Rețelei Limitate;
   4. desfășurarea unei activități ce contravine legii, ordinii publice sau bunelor moravuri.
2. De asemenea, Cardul nu poate fi utilizat în cazurile în care comerciantul este în imposibilitatea de a obține autorizarea că există suficiente fonduri disponibile pentru efectuarea tranzacției.
3. Carrefour are dreptul de a opri, suspenda sau împiedica utilizarea Cardului pentru motive temeinice aflate în legătură cu:
   1. securitatea Cardului sau a Codului Carrefour Online; sau
   2. suspiciuni de utilizare neautorizată sau frauduloasă a Cardului.

## Tranzacții

1. Consimțământul Clientului pentru efectuarea unei tranzacții prin utilizarea Cardului este considerat a fi dat în mod irevocabil la momentul:
   1. prezentării Cardului la Punctele de Vânzare în vederea scanării codului de bare aflat pe spatele acestuia pentru scopul efectuării plății produselor selectate; și/sau
   2. introducerii Codului Carrefour Online în câmpurile dedicate efectuării plății produselor selectate pe Carrefour Online.
2. O tranzacție nu poate fi oprită sau anulată după ce a fost transmisă către procesatorul de plăți.
3. O tranzacție poate fi respinsă din cauze de forță majoră sau defecțiuni tehnice, situație în care nu va putea fi atrasă răspunderea Carrefour.
4. Tranzacțiile cu Cardul Cadou Carrefour pot fi realizate numai în RON.

# Responsabilitate

1. Clientul este singurul responsabil pentru păstrarea în siguranță a Cardului, utilizarea Cardului, precum și pentru încredințarea acestuia unor terțe persoane.
2. Clientul trebuie să se asigure că nu îi permite niciunei persoane să utilizeze Cardul fără acceptul său, precum și că va pune la dispoziție Cardul sau Codul Carrefour Online doar pentru a efectua o tranzacție.
3. **Carrefour nu este responsabilă în caz de folosire in afara perioadei de valabilitate, pierdere, furt, deteriorare, dezactivare sau folosire neautorizată a Cardului**.
4. Carrefour nu este responsabilă pentru orice circumstanțe anormale sau imprevizibile aflate în afara controlului Carrefour sau al subcontractanților săi (inclusiv, dar fără limitare la defecțiunea sistemelor informatice cauzată de motive ce nu țin de controlul rezonabil al Carrefour sau al subcontractorilor săi), în cazul în care acestea au ca și efect indisponibilitatea serviciilor de utilizare a Cardului.
5. Răspunderea Carrefour în orice circumstanță va fi limitată la soldul Cardului de la respectivul moment.

# Seriviciul clienți

1. Carrefour poate fi contactat în legătură cu utilizarea Cardului în intervalul orar L – V 08:30 – 17:30 la următoarele date de contact:

|  |  |
| --- | --- |
| Coordonate de contact:  E-mail: | Strada Gara Herăstrău nr. 4C, Green Court Bucharest, Clădirea B, etajele 4 – 7, Sector 2, București;  office\_romania@carrefour.com; |
| Număr de telefon: | 021.206 74 00 |

# Protecția datelor cu caracter personal

1. Carrefour nu colectează date cu caracter personale ale Clientului în procesul de achiziție a Cardului Cadou Carrefour.
2. Politica de prelucrare a datelor cu caracter personal de către Carrefour prin intermediul Carrefour Online este disponibilă la adresa de internet <https://carrefour.ro/privacy-policy>.